## Uredba o Uredu za odnose s javnošću

### NN 70/2001 (3.8.2001.), Uredba o Uredu za odnose s javnošću

# VLADA REPUBLIKE HRVATSKE

if !supportEmptyParas endif

1212

Na temelju članka 26. stavka 1. Zakona o
Vladi Republike Hrvatske (»Narodne novine«, br. 101/98 i 15/2000), članka 60.
stavaka 1. i 2. Zakona o sustavu državne uprave (»Narodne novine«, br. 75/93,
48/99, 15/2000, 127/2000 i 59/2001) i članka 34. stavka 1. Uredbe o načelima za
unutarnje ustrojstvo tijela državne uprave (»Narodne novine«, broj 43/2001),
Vlada Republike Hrvat­ske je na sjednici održanoj 26. srpnja 2001. godine
donijela

## UREDBU

### o Uredu za odnose s javnošću

I. OPĆE ODREDBE

Članak 1.

Ovom uredbom utvrđuje se osnovna
djelatnost Ureda za odnose s javnošću (u daljnjem tekstu: Ured), određuje
njegov djelokrug, organizacijska struktura, nazivi unutarnjih ustrojstvenih
jedinica, opis poslova i zadaci koji se obavljaju u okviru tih jedinica, način
upravljanja, okvirni broj državnih službenika i namještenika, te druga pitanja
značajna za rad Ureda.

Članak 2.

Ured, sukladno zakonu, informira javnost o
politici i aktivnostima Vlade Republike Hrvatske, informira Vladu o sadržaju i
stavovima medija i javnosti, obavlja direktnu komunikaciju s građanima,
koordinira komunikacijske aktivnosti Vladinih ureda i ministarstava, te obavlja
poslove u vezi Zakona o javnom priopćavanju.

II. USTROJSTVO UREDA

Članak 3.

Za obavljanje poslova iz djelokruga Ureda,
ustrojavaju se unutarnje ustrojstvene jedinice:

- Odjel za medije i analitiku

- Odjel za građane

III. DJELOKRUG RADA UNUTARNJIH JEDINICA

Članak 4.

Odjel za medije i analitiku obavlja
sljedeće poslove:

- pravovremeno, cjelovito i točno obavještavanje
domaće i strane javnosti o djelatnosti Vlade Republike Hrvatske i njezinih
članova (konferencije za novinare, izjave, intervjui, priopćenja, obavijesti,
briefinzi i drugo)

- davanje odgovora i informacija na
pitanja novinara

- organiziranje medijskog praćenja rada
Vlade

- organiziranje medijskih i javnih nastupa
članova Vlade

- pripremanje i izvedbu medijskih kampanja
i događaja vezanih uz Vladine programe (u suradnji s resornim ministarstvima)

- poslove akreditacije novinara koji prate
rad Vlade

- tekstualne i kvantitativno-kvalitativne
analize medijskih objava

- informiranje Vlade o sadržaju i
stavovima medija i javnosti o pojedinim temama

- organiziranje ispitivanja javnog mijenja

- praćenje medijskih objava o Vladi (press
clipping)

- pripremanje svih materijala za javne
istupe predsjednika Vlade, zamjenika predsjednika i podpredsjednika Vlade

- vođenje baze podataka Odjela.

Članak 5.

Odjel za građane obavlja sljedeće poslove:

- pružanje potpunih i točnih informacija
građanima i cjelokupnoj javnosti o aktivnostima i politici Vlade

- uređivanje, izdavanje, te distribucija
biltena, brošura, letaka i drugih publikacija koji informiraju javnost o radu i
aktivnostima Vlade

- pripremanje i održavanje web stranica
Vlade

- direktna komunikacija s građanima
(upiti, predstavke i žalbe građana, pisma građana, elektronska pošta građana,
besplatni fax i telefoni i sl.)

- analiza podataka dobivenih iz
komunikacije s građanima

- poslove vezane uz unutarnje informiranje

- poslove vezane uz Zakon o javnom
priopćavanju

- vođenje baze podataka Odjela.

IV. NAČIN UPRAVLJANJA UREDOM

Članak 6.

Radom Ureda upravlja predstojnik kojeg
imenuje i razrješava Vlada Republike Hrvatske na prijedlog predsjednika Vlade.
Za svoj rad i rad Ureda, predstojnik je odgovoran Vladi Republike Hrvatske.

Predstojnik Ureda, koji je istovremeno i
glasnogovornik Vlade, u odnosu na državne službenike i namještenike ima prava i
ovlasti čelnika tijela državne uprave.

Članak 7.

Predstojnik Ureda ima zamjenika koji ga
zamjenjuje u slučaju njegovog izbivanja ili spriječenosti, te obavlja druge
poslove koje mu povjeri predstojnik. Zamjenik predstojnika je za svoj rad
odgovoran predstojniku Ureda.

Članak 8.

Radom odjela upravljaju načelnici odjela,
koji imaju položaj čelnika unutarnjih ustrojstvenih jedinica. Za svoj rad
načelnici su odgovorni predstojniku Ureda i zamjeniku predstojnika.

V. PRIJELAZNE I ZAVRŠNE ODREDBE

Članak 9.

Pravilnikom o unutarnjem redu Ureda
utvrdit će se okvirni broj državnih službenika i namještenika potrebnih za
obavljanje poslova u Uredu, opis njihovih poslova, zadaća i stručnih uvjeta
potrebnih za obavljanje tih poslova, te njihova prava i odgovornosti.

Pravilnik će također odrediti način
upravljanja Uredom i druga pitanja važna za rad Ureda, koja nisu uređena ovom
Uredbom.

Članak 10.

Pravilnik o unutarnjem redu Ureda
predstojnik Ureda donijet će, u roku od 60 dana od dana stupanja na snagu ove
Uredbe, uz prethodnu suglasnost ministarstva nadležnog za poslove opće uprave.

Članak 11.

Okvirni broj potrebnih službenika i
namještenika za obavljanje poslova iz nadležnosti Ureda određuje se u tabeli
koja je sastavni dio ove Uredbe i ne objavljuje se u »Narodnim novinama«.

Dosadašnji državni službenici i
namještenici zaposleni u Uredu, bit će, po donošenju Pravilnika o unutarnjem
redu Ureda, raspoređeni na radna mjesta unutar dvije navedene ustrojstvene
jedinice.

Članak 12.

Danom stupanja na snagu ove Uredbe
prestaje važiti Uredba o Uredu za odnose s javnošću (»Narodne novine«, broj
164/98).

Članak 13.

Ova Uredba stupa na snagu danom objave u
»Narodnim novinama«.

Klasa:
023-03/01-01/41

Urbroj:
5030104-01-1

Zagreb, 26. srpnja 2001.

Potpredsjednica
**Željka Antunović**, v. r.

Uredba, NN 70/2001-1212